Ме́сяца сентября́ в 10-й день
Священному́ченика Васи́лия Макси́мова, пресви́тера Каба́новскаго

Тропа́рь, глас 4:

Па́стырю до́брый и кро́ткий,/ Це́ркве Христо́вы ве́рный служи́телю,/ па́ству твою́ Сло́вом Жи́зни пита́я,/ лю́тых муче́ний не убоя́лся еси́,/ смерть за Христа́ претерпе́вый,/ венца́ нетле́ннаго сподо́бился еси́,/ священному́чениче Васи́лие,/ моли́ Христа́ Бо́га// спасти́ся душа́м на́шим.

Конда́к, глас 3:

Ре́вность о Бо́зе стяжа́в измла́да,/ па́стырства крест восприя́л еси́,/ мно́гия ско́рби и боле́зни в житии́ твое́м претерпе́л еси́,/ утеше́ние в моли́тве обрета́я./ Лю́ди твоя́ в сму́тную годи́ну до́бре упа́сл еси́,/ сло́во и́стины усе́рдно возвеща́я./ Сего́ ра́ди от безбо́жных мучи́телей лю́те гони́мый,/ сме́рти вре́менныя не устраши́лся еси́./ Священному́чениче Васи́лие,/ дерзнове́ние к Бо́гу име́я,// моли́ спасти́ся душа́м на́шим.

*Утверждены Священным Синодом*

*Русской Православной Церкви
11.03.2020 (журнал № 21).*